大梁食李有感呈彦時兄
作者：王之道
朝代：宋

paragraphs: 葵花已過荷花繁，南風入户清而温。
擔頭有李初入眼，令人引脰懷家園。
三年爲客在兩處，李熟未果登清樽。
翻思整冠誠可樂，何苦鑚核輒不存。
急宜買冰致凝凜，全勝汲井供潺湲。
小床方簟嚼春雪，一實自可輕璵璠。
扁舟行逐東南奔，回首稻粱江上村。
相歡孰若弟與昆，古來唱和須箎塤。